།སྙིགས་དུས་ཀྱི་རྒྱལ་བ་གཉིས་པ་རྡོ་རྗེ་འཆང་རྗེ་བཙུན་རིན་པོ་ཆེའི་གསུང་རབ་དྲི་མ་མེད་པ་དམ་ཚིག་གི་རྣམ་པར་བཤད་པའི་དོན་འགྲེལ་རྒྱ་མཚོ་ལྟ་བུ་རྣམས་ཕྱོགས་གཅིག་ཏུ་བསྒྲིགས་པའི་ལེགས་བཤད་འཁྲུལ་སྤོང་མཆོག་གི་དགོངས་པ་གསལ་བར་བྱེད་པ་སྐལ་བཟང་ཡིད་ཀྱི་མུན་སེལ་ཞེས་བྱ་བ་བཞུགས་སོ།། ན་མོ་གུ་རུ་བུདྡྷ་དྷྭ་ཛ་ཡེ། ཁྱབ་བདག་འཁོར་ལོའི་མགོན་པོ་རྒྱལ་བ་མུས་པ་ཆེན་པོ་ལ་ཕྱག་འཚལ་ལོ། །སྐྱབས་གནས་ཀུན་འདུས་དྲིན་ཅན་རྡོ་རྗེ་འཆང་། །གང་གི་ཞབས་ལ་སྙིང་ནས་གུས་བཏུད་དེ། །དཔལ་ལྡན་གྲགས་པའི་གསུང་གི་བདུད་རྩིའི་བཅུད། །རྒྱལ་བའི་ལུང་བསྟན་བརྙེས་པས་ལེགས་ཕྱེ་བ། །དྲི་མེད་ལེགས་བཤད་སྐལ་བཟང་དཔྱོད་ལྡན་འགས། །ཞིབ་ཏུ་བཤད་པའི་གསུང་རབ་རྒྱ་མཚོ་རྣམས། །ལེགས་པར་བསྡུས་ཏེ་རང་གཞན་དོན་དུ་སྤེལ། །སྔགས་འཆང་རྣམས་ཀྱི་འདི་དོན་ཉམས་སུ་ལོང་། །སྔོན་གྱི་སྐྱེས་ཆེན་སློབ་མར་བཅས་པ་ཡིས། །གོང་མའི་གསུང་རབ་རྣམས་ལ་ཐོས་བསམ་དང་། །བསྒོམ་སྒྲུབ་འཆད་ཉན་ཁོ་ནས་དུས་ཀུན་འདའ། །དེང་སང་ཕལ་ཆེར་འདིར་སྣང་དྲེགས་པས་གཡེང་། །དེ་ཕྱིར་སྔོན་བྱོན་གོང་མའི་གསུང་རབ་ཚོགས། །སྲང་མདོའི་རྩྭ་བཞིན་བོར་བ་མ་བཟོད་ནས། །དོན་གཉེར་རེ་རེ་ཙམ་ལའང་ཕན་རུང་སྙམ། །བསམ་པ་དག་པས་བྲིས་ལ་དགའ་བས་ཉོན། །དེ་ལ་འདིར་སྙིགས་དུས་ཀྱི་རྒྱལ་བ་གཉིས་པ་རྡོ་རྗེ་འཆང་རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་རབ་དྲི་མ་མེད་པ་དམ་ཚིག་གི་རྣམ་པར་བཤད་པའི་དོན་འགྲེལ་རྒྱ་མཚོ་ལྟ་བུ་རྣམས་ཕྱོགས་གཅིག་ཏུ་བསྒྲིགས་པའི་ལེགས་བཤད་འཁྲུལ་སྤོང་མཆོག་གི་དགོངས་པ་གསལ་བར་བྱེད་པ་སྐལ་བཟང་ཡིད་ཀྱི་མུན་སེལ་ཞེས་བྱ་བ་འདི་འཆད་པ་ལ་དོན་གསུམ་སྟེ། ལེགས་བཤད་གཅིག་ཏུ་བསྡུས་པའི་དགོས་པ་བསྟན་པ། དེ་ལྟ་བུའི་ལེགས་བཤད་དངོས་བཤད་པ། མཇུག་བརྩམས་པའི་དགེ་བ་བསྔོ་བ་དང་གསུམ་ལས། དང་པོ་ནི། རྗེ་བཙུན་གོང་མའི་གསུང་རབ་རྡོ་རྗེའི་ཚིག་ཤིན་ཏུ་བརླིང་བ་རྣམས་རྗེས་འཇུག་བློ་དམན་རྣམས་ཀྱིས་རྟོགས་དཀའ་བས་ན། དེ་དག་གི་གསལ་བྱེད་བརྒྱུད་པའི་བླ་མ་ཚད་ལྡན་མཁས་པའི་གསུང་རབ་ལ་ངེས་པར་བརྟེན་དགོས་པ་བློ་གསལ་རྣམས་ཀྱི་སྤྱོད་ཡུལ་ཡིན་པའི་ཕྱིར་ཏེ། རྗེ་བཙུན་གོང་མའི་གསུང་རབ་ཟབ་མོ་རྣམས། །བརྒྱུད་ལྡན་མཁས་པའི་གསུང་རྒྱུན་དང་བྲལ་ན། །རློམ་ཅན་རྣམས་ཀྱི་མ་རྟོགས་ལོག་རྟོག་གིས། །གསུང་རབ་དྲི་མར་བྱས་པ་མང་ཞིག་མཐོང་། །ཞེས་བྱ་བར་རྟོགས་པར་བྱའོ། །གཉིས་པ་ལེགས་བཤད་དངོས་བཤད་པ་ལ། ཀུན་དགའ་བློ་གྲོས་ཀྱི་གསུང་རབ་ལས་བྱུང་ཚུལ་བཤད་པ། བསམ་འགྲུབ་བཟང་པོའི་གསུང་རབ་ལས་འབྱུང་ཚུལ་བཤད་པ། དཔལ་གྱི་རྒྱལ་མཚན་གྱི་གསུང་རབ་ལས་འབྱུང་ཚུལ་བཤད་
་་་་་འདིའི་ས་བཅད་དོན་ཚན་སོ་སོའི་སྙིང་པོ་རྣམས་བསྡུས་པའི་ལེགས་བཤད་ཉུང་ངུ་ཞིག་བརྩམ་ན་བློ་དམན་རྣམས་ལ་མཁོ་བར་སྣང་ཡང་། འདིར་དོན་ཚན་སོ་སོ་མ་འདྲེས་པར་ཡོངས་རྫོགས་བྲིས་པའི་དགོས་པ་ནི། རྗེ་བླ་མ་གོང་མ་དེ་དག་གི་གསུང་རབ་ངོ་མཚར་ཅན་རྣམས་ཀྱི་ཚིག་ཟུར་ཚུན་ཡང་མ་ཉམས་པར། རྗེས་འཇུག་རྣམ་དཔྱོད་ཅན་རྣམས་ཀྱིས་མཐོང་བའི་ཚེ་དང་འདོད་པའི་ཡིད་ཆེས་ཀྱི་དད་པ་ཆེན་པོ་འབད་མེད་ལྷུན་གྲུབ་ཏུ་འབྱུང་བའི་ཕྱིར་ཡི་གེའི་དཀའ་ཚེགས་མ་སྐྱུང་བར་བྲིས་པ་ཡིན་པས་བློ་གསལ་དཔྱོད་ལྡན་རྣམས་ཀྱིས་མཁྱེན་པར་མཛད་འཚལ་ལོ།
པའོ། དེའི་དང་པོ་ཆོས་རྗེ་ཀུན་དགའ་བློ་གྲོས་ཀྱི་གསུང་རབ་ལས་འབྱུང་ཚུལ་བཤད་པ་ནི། ཆོས་རྗེ་དེ་ཉིད་ཀྱིས་རྗེ་རྡོ་རྗེ་འཆང་ཀུན་དགའ་བཟང་པོའི་གསུང་ལ་ཟིན་བྲིས་མཛད་པའི་ལམ་འབྲས་འཆད་པ་དང་འབྲེལ་བའི་དམ་ཚིག་གི་ཆོས་སྐོར་གྱི་རྣམ་བཤད་ལས་འདི་ལྟར་འབྱུང་སྟེ། སློབ་དཔོན་དཔལ་ལྡན་ཆོས་སྐྱོང་བིརྺ་པའི་གསུང་རབ་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་འཆད་པར་བྱེད་པ་ལ། ཚད་མ་བཞིའི་མན་ངག་གི་དོན་ཐམས་ཅད་སྟོན། དེ་ལ་རེ་ཞིག་བླ་མ་ཚད་མར་བྱ་བའི་ཆོས་སྐོར་ཐམས་ཅད་བཤད་ཚར་ནས། ཉམས་མྱོང་ཚད་མའང་ཉམས་མ་སྐྱེས་པ་སྐྱེད་པར་བྱེད་པའི་གཞུང་ཤིང་བཞི་ཡོད་པ་ལས། གཞུང་ཇི་ལྟ་བ་བཞིན་དཀྲི་བའི་གཞུང་ཤིང་འདི་ལ་ཕར་ཕྱིན་ཐེག་པ་དང་ཐུན་མོང་དུ་སྣང་བ་གསུམ་གྱི་སྒོ་ནས་དཀྲི་བ་དང་། རྡོ་རྗེ་ཐེག་པའི་གཞུང་སྟེ་རྒྱུད་ཐམས་ཅད་རྒྱུད་གསུམ་དུ་འདུ་བས་རྒྱུད་ཀྱིས་དཀྲི་བ་གཉིས། དང་པོས་ཕར་ཕྱིན་ཐེག་པའི་ཉམས་ལེན་གྱི་དོན་ཐམས་ཅད་སྣང་བ་གསུམ་པོར་བསྡུས་ཏེ་སྟོན། དེ་ཡང་སློབ་དཔོན་ཀཱ་མ་ལ་ཤཱི་ལའི་བསྒོམ་རིམ་དུ། དེ་ནི་རྒྱུ་སྙིང་རྗེ་ཆེན་པོ་རྩ་བ་བྱང་ཆུབ་ཀྱི་སེམས། རྐྱེན་ཐབས་ལ་མཁས་པ། ཞེས་དོན་འདི་ལྟར་དུ་བསྡུས་ཏེ་སྟོན། ཇོ་བོ་རྗེས། ཕར་ཕྱིན་ཐེག་པའི་དོན་སྐྱེས་བུ་ཆུང་འབྲིང་ཆེ་གསུམ་གྱི་ལམ་དུ་བསྡུས་ཏེ་སྟོན་པ་བཞིན། འདིར་ཡང་རྣལ་འབྱོར་གྱི་དབང་ཕྱུག་གིས། མ་དག་པའི་སྣང་བ། ཉམས་ཀྱི་སྣང་བ། དག་པའི་སྣང་བ། ཞེས་སྣང་བ་གསུམ་གྱི་བསྡུས་ཏེ་སྟོན། འདི་ཐམས་ཅད་ཀྱང་མདོ་སོ་སོའི་དགོངས་པ་ཡིན་གྱི། གཅིག་བདེན་གཅིག་རྫུན་པ་ལྟ་བུ་ནི་མ་ཡིན་ནོ། །དེ་ཡང་འདི་པའི་ལུགས་རྩ་རྒྱུད་བརྟག་པ་གཉིས་པ་གཞིར་བཞག་ནས། དཔལ་གསང་བ་བསམ་གྱིས་མི་ཁྱབ་པའི་མདོའི་རྗེས་སུ་འབྲང་པ་ཡིན་ནོ། །དེ་ཉིད་ཀྱི་ཕྱིར་ཕར་ཕྱིན་ཐེག་པ་དང་ཐུན་མོང་དུ་སྣང་བ་གསུམ་གྱིས་དཀྲི་བ་ཞེས་པ་སྟེ་དེ་དག་བསྟན་ཚར། གཉིས་པ་ལ་ཀུན་གཞི་རྒྱུ་རྒྱུད། ལམ་ཐབས་རྒྱུད། གྲུབ་པ་འབྲས་བུའི་རྒྱུད་དང་གསུམ་དུ་གནས་པ་ལས། དང་པོ་མདོར་བསྡུས་ཙམ་བསྟན་ནས། གཉིས་པ་ལམ་ཐབས་རྒྱུད་ལ་གཞི་དམ་ཚིག་ལ་གནས་པར་བྱ་བ། གནས་ནས་ལམ་བསྒོམ་པའི་ཚུལ། ལམ་དེས་བགྲོད་པའི་རྒྱུ་ཏིང་ངེ་འཛིན་ངོ་ཤེས་པར་བྱ་བའི་ཕྱིར་དུ་ས་མཚམས་བཤད་པ་དང་གསུམ་ལས། དང་པོ་ལ། དམ་ཚིག་མ་ཐོབ་པ་ཐོབ་པར་བྱེད་པ་སྨིན་བྱེད་དབང་གི་ཆོ་ག ཐོབ་པ་མི་ཉམས་པར་བསྲུང་བ་དམ་ཚིག་གི་ཚོགས་བསྐྱང་བ་དང་གཉིས་ལས། དང་པོ་ནི། དབང་བསྐུར་གྱི་ཆོ་ག་ཕྱིན་ཅི་མ་ལོག་པར་ཐོབ་དགོས་པར་ཏེ། དེ་ཡང་སློབ་དཔོན་རང་ཉིད་ཀྱི་དྲུང་དུ་དབང་ལེགས་པར་ཐོབ་དགོས་ཏེ། དཔེར་ན་ལོ་ཆེན་རིན་ཆེན་བཟང་པོས་སྔར་རྡོར་དབྱིངས་ཀྱི་དབང་ལན་མང་དུ་ཐོབ་ཀྱང་། ཕྱིས་བླ་མ་དྷརྨཱ་ཕ་ལ་ལ་ཞུ་དགོས་པ་བྱུང་བ་བཞིན་ནོ། །དབང་བསྐུར་དེ་ཡང་རྡོ་རྗེ་ཕག་མོའི་བྱིན་རླབས་མ་དག་པའི་རང་བཞིན་ཕག་མོའི་བརྡ་བཞི་ལྟ་བུའི་ཆོས་སྒོ་ཕྱེ་ནས་གསང་སྔགས་ཀྱི་ཆོས་སྟོན་པ་རྣམས་ནི་གང་ཟག་དེ་དག་ཡང་ན་མི་ཤེས་བཞིན་དུ་ཆོས་འཆད་པར་ཟད་ལ། ཡང་ན་ནི་ཤེས་ཀྱང་བསྟན་པ་དང་སེམས་ཅན་གྱི་ཆེད་དུ་མི་བསམ་པར་སློབ་མ་མགོ་བསྐོར་བའི་ཕྱིར་འབའ་ཞིག་ཡིན་ནོ། །དེ་ཉིད་ཀྱི་ཕྱིར་རྗེ་བཙུན་གྱིས། བྱིན་རླབས་ཕྲ་མོ་ཙམ་གྱི་མ་ཡིན་ཏེ། །སྔགས་ཀྱི་རྩ་བ་དབང་བསྐུར་ཡིན་པས་སོ། །ཞེས་དང་། ཆོས་རྗེ་པས་དགག་བསྒྲུབ་རྒྱ་ཆེར་མཛད་པར་ཡང་གྲགས། མཛད་ཀྱང་མཛད་དོ། །དེར་མ་ཟད་བྱིན་རླབས་རྣམ་པར་དག་པའི་བདག་མེད་མའི་བྱིན་རླབས་ལྟ་བུ་དང་། ཕག་མོའི་བྱིན་རླབས་དག་པོ་རྣམས་ཀྱིས་ཀྱང་། སྐབས་འདིའི་རྒྱུ་དབང་མི་རུང་ངོ་། །དེས་ན་ཁྱེད་རྣམས་ཀྱིས་ནི་ཀྱཻ་རྡོ་རྗེའི་རྡུལ་མཚོན་གྱི་དཀྱིལ་འཁོར་དུ་ཁ་སང་ནས་དབང་བསྐུར་ལེགས་པར་ཐོབ་ཟིན་པ་ཡིན་ནོ། །གཉིས་པ་ནི་དེ་ལྟར་དབང་ལེགས་པར་ཐོབ་ནས་བྱ་བ་ཅི་བྱེད་བྱས་པས། ཐོག་མར་དམ་ཚིག་དང་སྡོམ་པའི་ཚོགས་སློབ་དཔོན་གྱིས་བཤད་ཅིང་། སློབ་མས་ཚུལ་བཞིན་དུ་བསྲུང་སྡོམ་བྱེད་དགོས་པ་ཡིན། དེ་ཡང་དབང་ཐོབ་ཕྱིན་ཆད་རྐྱལ་ཁོག་འཁུར་ཏེ་ས་སྟེང་ཐམས་ཅད་འཁྱམས་ཀྱང་དམ་ཚིག་ལས་གཞན་པའི་དོན་གོ་ཅི་ཡང་མེད། འདི་མེད་ན་འགྲམ་རྩ་ཟད་པའི་ཁང་པ་དང་རང་ཉིད་ཀྱི་ཤེས་རྒྱུད་འདྲ་བར་འགྱུར་བའི་ཕྱིར་རོ། །དེ་ཉིད་ཀྱི་ཕྱིར་ཐོག་མར་དམ་ཚིག་གི་ཚོགས་བཤད་པར་བྱ་སྟེ། དེ་ལ་གཞི་སྲུང་བའི་དམ་ཚིག བཟའ་བའི་དམ་ཚིག མི་འབྲལ་བའི་དམ་ཚིག བསྒྲུབ་པའི་དམ་ཚིག་གོ །བསྒྲུབ་པའི་དམ་ཚིག་དོ་ནུབ་ན་མར་ཉམས་སུ་ལེན་ཅི་ནས་དགོས་པས་དེ་གལ་ཆེ་བས་ཐོག་མར་བཤད་དོ། །དེ་ཡང་དབང་བསྐུར་རབ་འབྲིང་གི་བྱེ་བྲག་གིས་ལྷ་དཔའ་གཅིག་དང་། དཀྱིལ་འཁོར་ཡོངས་རྫོགས་བསྒྲུབ་པ་གཉིས། དང་པོ་ནི་རྡོ་རྗེ་སློབ་མའི་དབང་ཙམ་ལས་མ་ཐོབ་ན། གང་མེ་ཏོག་ཕོག་པའི་ལྷ་དེ་ཉིད་ཡན་ལག་བཞི་རྫོགས་སུ་བསྒོམ་སྟེ། དཔེར་ན་གཽ་རཱི་ལ་ཕོག་ན་གཽ་རཱི་དཔའ་གཅིག་གི་སྒྲུབ་ཐབས་གཅིག་དུས་དྲུག་གམ། ཐུན་བཞིའམ། གཅིག་ཏུ་མ་ཆག་པར་ཉམས་སུ་ལེན་གྱི། ལྷ་ཐམས་ཅད་བསྒོམ་པ་ལ་མི་དབང་ངོ་། །དེའི་རྟེན་ལ་མཆོད་གཡོག རྒྱུད་ཉན་པ་སོགས་བྱེད་པ་ཡིན་མོད་ཀྱིས། འདིར་ཁྱེད་རྣམས་རྡོ་རྗེ་སློབ་དཔོན་གྱི་དབང་ཐོབ་པའི་གང་ཟག་ཡིན་པས་དཀྱིལ་འཁོར་ཡོངས་སུ་རྫོགས་པ་ཞིག་བསྟེན་དགོས་པ་ཡིན། དེ་ཇི་ལྟ་བུ་ཞེ་ན། ཕུང་པོ་ལྔ་དུལ་བའི་དམ་ཚིག ཁམས་བཞི་འདུས་པའི་དམ་ཚིག རང་གཞན་གྱི་དོན་གྱི་རྒྱུར་གྱུར་པའི་བྱང་ཆུབ་ཀྱི་སེམས་གོམས་པ། འདྲིས་པར་བྱེད་པའི་དམ་ཚིག་སྟེ་སྒྲུབ་ཐབས་ཅིག་ལ་འདི་གསུམ་ཚང་བའོ། །དང་པོ་ནི། སྒྲུབ་ཐབས་གང་དུ། ཕུང་པོ་ལྔ་དག་པའི་ལྷ་རིགས་ལྔ་གསང་འདུས་ལྟར་དངོས་སུ་ཡོད་པའམ། ཀྱཻ་རྡོ་རྗེ་བ་ལྟར་མཚན་གོ་བོ་རཱིར་བཏགས་པ་དོན་རྣམ་པར་སྣང་མཛད་ཡིན་པ་ལྟ་བུ་གང་ཡིན་ཀྱང་བརྗོད་རུང་ངོ་། །གཉིས་པ་ནི། ཁམས་ས་ཁམས་སོགས་བཞི་དག་པའི་ལྷ་མོ་བཞི་གསང་འདུས་ལྟར་དངོས་སུ་ཡོད་པའམ་ཀྱཻ་རྡོར་ལྟར་དངོས་སུ་མཚན་པུཀྐ་སཱི་དོན་ལ་ལྷ་མོ་སྤྱན་མ་ཡིན་པ་ལྟ་བུ་ཏེ་གཉིས་ཀས་རུང་ངོ་། །གསུམ་པ་ལ་གཉིས། དོན་དམ་བྱང་སེམས་དང་། ཀུན་རྫོབ་བྱང་སེམས་གཉིས། དང་པོ་ནི། ཨོཾ་ཤུ་ནྱཱ་ཏ་ལ་སོགས་པའི་ཡེ་ཤེས་ཀྱི་ཚོགས་བསགས་ཡོད་པ། གཉིས་པ་ནི། དཀོན་མཆོག་གསུམ་ལ་བདག་སྐྱབས་མཆི། །སོགས་བསོད་ནམས་ཀྱི་ཚོགས་བསགས་ཡོད་པའོ། །མདོར་བསྡུ་ན་ཚོགས་གཉིས་བསགས་པ་སྔོན་དུ་འགྲོ་བ་ཅན་གྱི་སྒྲུབ་ཐབས་ལྷ་རིགས་ལྔ་དང་ཡུམ་བཞིའི་མཚན་དངོས་སུ་ཡོད་པའམ། གོ་བོ་རཱི་སོགས་མཚན་གཞན་ལ་དོན་རིགས་ལྔ་ཡུམ་བཞི་ཡིན་པས་ཀྱང་བཏུབ་ཏེ། དེ་དག་ཐམས་ཅད་མ་ཚང་བ་མེད་པར་ཡོད་པའོ། །དེ་དག་གཤིན་རྗེ་གཤེད་ལྟ་བུ་ལྔ་ལས་མེད་པ་ལ་ཇི་ལྟར་བྱ་ཞེ་ན། ཡབ་ཁྲོ་བོ་རིགས་ལྔ། ཕྱོགས་བཞིའི་ཡུམ་བཞི་ལྷ་མོ་བཞི་སྟེ་ཚང་ལ། དེ་བཞིན་དུ་མཧཱ་ཡ་མ་ལྷ་ལྔ་ལ་ཡང་ཚང་ངོ་། །ཆུང་ཆུང་འདི་གཉིས་ལས་ཚང་ན་རྒྱུད་སྡེ་ནས་བཤད་པའི་དག་པོ་ཡིན། གཞན་ལྷ་མང་རྣམས་ལ་སྨོས་ཅི་དགོས་པའོ། །འདིར་སྐབས་སུ་བབ་པ་ཀྱཻ་རྡོ་རྗེ་བ་ལ་མཚན་དངོས་སུ་གསལ་པོ་མེད་ཀྱང་། ཕྱོགས་བཞིའི་ལྷ་མོ་དང་། གཙོ་བོ་ཡབ་ཡུམ་ཏེ་རིགས་ལྔ། མཚམས་མ་བཞི་ཡུམ་བཞི། དེས་ན་འདི་ལའང་གསུམ་ཀ་ལེགས་པར་ཚང་བ་ཡིན། དེ་ཉིད་ཀྱི་ཕྱིར་མངོན་རྟོགས་ཡན་ལག་བཞི་དྲུག་གང་རུང་ཅིག་བདག་བསྐྱེད་བཟླས་པ་དང་བཅས་པ་རབ་ཐུན་བཞི། འབྲིང་ཐུན་གསུམ། ཐ་མ་གཉིས། ཤིན་ཏུ་ཐ་ཤལ་གྱིས་ཀྱང་ཐུན་གཅིག་ཏུ་བསྒོམ་དགོས་པ་ཡིན་ནོ། །དེ་ལྟར་བསྒོམ་པའི་དགོས་པ་ནི་རྡོ་རྗེ་སློབ་དཔོན་གྱི་དབང་གི་སྐབས་སུ་སྐུ་གསུང་ཐུགས་ཀྱི་དམ་ཚིག་བྱིན། རང་སློབ་དཔོན་དུ་དབང་བསྐུར། གཞན་དོན་རྒྱ་ཆེན་པོ་ལ་དབང་བར་བྱས་པ་དང་། སྤྱིར་ཡང་དབང་དུས་སུ་བླ་མས་རང་གི་ལུས་ཀྱི་ཕུང་ཁམས་སྐྱེ་མཆེད་སངས་རྒྱས་སུ་བྱིན་གྱིས་བརླབས། རབ་གནས་བྱས། འདི་ལ་རང་གིས་ཀྱང་ཐུན་རེ་ཅི་ནས་ཀྱང་ཡེ་ཤེས་པ་བཅུག་པ་དང་། རབ་གནས་སོགས་བྱེད་དགོས་པ་ཡིན་ནོ། །དཔེར་ན་ཟངས་ལ་སངས་རྒྱས་ཀྱི་སྐུ་བཟོས་པ་ལ་ཉ་ར་ལེགས་པོ་བྱེད། འདི་བླ་མ་བཟང་པོས་རབ་གནས་མཛད་པའི་བྱིན་བརླབས་ཅན་ཡིན་ཟེར་བ་བཞིན་དུ། རང་གི་ལུས་ལ་བླ་མས་ལྷ་བཟོས་པས་དེ་ལ་ཉ་ར་སོགས་ཡང་དག་བྱེད་དགོས་སོ། །དེ་ལྟར་རང་གིས་ཐུན་རེ་ལ་སོགས་རང་གི་ལུས་ལྷར་བསྐྱེད། ཡེ་ཤེས་པ་བཅུག དབང་བསྐུར་བྱེད་པ་དེ་ཉིད་ཀྱི་ཕྱིར་གསང་སྔགས་པ་ཀུན་བྱིན་རླབས་གཞན་བས་ཆེ་ཞེས་ཟེར་བ་ལགས་སོ། །དེ་ལྟ་བུའི་མངོན་པར་རྟོགས་པ་དེ་ཇི་ལྟར་ཉམས་སུ་བླང་སྙམ་ན། ཐོག་མར་ཉལ་བའི་རྣལ་འབྱོར་གྱིས་ཉལ་ཏེ། དེ་ཡང་ཙོག་པུའམ་གློ་གཡས་པ་འོག་ཏུ་ཕབ་པ་གང་བདེ་བྱས་ལ་སྣོད་བཅུད་ཐམས་ཅད་གཞལ་ཡས་ཁང་དང་། ལྷ་འོལ་སྤྱི་ཙམ་གསལ་བཏབ་རེ་རེ་ནས་ག་ལ་ནུས། དེ་དག་འོད་དུ་ཞུ། རང་ཞལ་བརྒྱད་ཕྱག་བཅུ་དྲུག་པ་ཡབ་ཡུམ་ལ་ཐིམ། ཡུམ་ཡང་སྙིང་ཁའི་ཐད་དུ་བསྟིམ་གྱིས་ཐིམ། དེ་ནས་ཡབ་ཀྱི་ཞལ་ཕྱག་ཞབས་རྣམས་རྩ་ཞལ་སྔོན་པོ་རྩ་ཕྱག་གཉིས། ཞབས་མདུན་མ་གཉིས་རྣམས་ལ་ཐིམ་པར་མོས་པ་བྱས། དེ་ནས་གོང་བུའི་རྣམ་པ་ཞེས་པ། དབུ་ཡང་སྒྲོག་རུས་ཀྱི་ཐད་དུ། ཕྱག་གཉིས་དཔུང་པ་གཉིས་ལ། ཞབས་གཉིས་སྤྱི་ཀེ་ལ་ཐིམ་པར་མོས། དེ་ནས་གོང་བུ་དེ་ཉིད་ཀྱང་མེ་ལོང་ལ་ཧ་ཧབ་བཏབ་པ་བཞིན་དུ་མཐའ་ནས་རིམ་གྱིས་སྙིང་ཁའི་ཧཱུྃ། ཧཱུྃ་གི་ཞབས་ཀྱུ་ཁོག་པ་ལ། ཧྃ་དེ་མགོ་བོ་ལ། དེ་ཟླ་ཚེས་ལ། དེ་ཐིག་ལེ་ལ། དེ་ན་ད་ལ། དེ་ཡང་ཇེ་ཕྲ་ཇེ་ཕྲ་ལ་སོང་ཏེ། མཐར་མི་དམིགས་པར་བསམ། དེའི་ངང་ལ་གཉིད་ལོག་ཏེ། དེ་གོམས་པ་ལས་གཉིད་འོད་གསལ་དུ་འགྱུར། སྟོང་ཉིད་གོམས་པར་བྱེད་པས། རོ་ལོག་བྱེད་པ་ལས་ཆ་ཆོད་ཁྱད་འཕགས་པ་ཡིན། དེ་ནས་སང་གཉིད་སད་པའི་ཚེ། ཆུ་ལས་ཉ་འཕར་བའི་ཚུལ་དུ་སྐད་ཅིག་གིས་བདག་ཀྱཻ་རྡོ་རྗེ་ཡིན་སྙམ་དུ་ལང་། དེ་ནས་སྤྱོད་ལམ་གྱི་གྲོགས་སུ་འགྲོ་ན་དབང་བསྐུར་གྱི་སྐབས་ལྟར་ཁྲུས་བྱ། དེ་ནས་བདེ་བར་ལུས་ཚགས་བྱས་ཏེ་མཉམ་པར་གཞག་པའི་རྣལ་འབྱོར་བསྐྱེད་རྫོགས་གཉིས་བཟླས་པ་ཅི་ནུས་དང་བཅས་པ་ཐོ་རངས་ཀྱི་དུས་སུ་སླེབ་པ་ན་བྱ་སྟེ། དེ་ནས་ཐུན་བཞིའམ་གཅིག་ལས་མི་བྱེད་ན། ཉིན་བར་ཆོས་མཐུན་གྱི་བྱ་བས་དུས་འདས་ནས། སྲོད་ཀྱི་དུས་སུ་གཏོར་མ་རེ་ཅི་ནས་ཀྱང་བྱ། དེ་ཡང་ཟླུམ་པོ་བྱེད་དེ། མཐེབ་ཀྱུ་བྱེད་དེ། ཟན་རིལ་བྱེད་དེ། གང་བྱེད་ཀྱང་གཏོར་སྣོད་རྫའམ། རིན་པོ་ཆེ་ཆུ་ཁྱོར་གསུམ་ཤོང་བའི་ནང་དུ་བཤམ། ལས་དང་པོ་པའི་གནས་སྐབས་སུ་ཤིན་ཏུ་གཙང་བར་བྱ། འབགས་པ་ལ་འཛེམས། དེ་ནས་བྱ་བ་ཐམས་ཅད་ཚར་ནས་གཉིད་ལོག་པས་ཐུགས་བཏུགས་བྱུང་བའི་ཚེ་སྔར་བཞིན་ཉལ། ནུབ་མོ་འོད་གསལ་དུ་སེངྒེ་མ་སེངྒེ་སོང་སྙམ་པ་བྱས་ནས་ལངས་ཏེ་སྔར་བཞིན་བྱ། སྤྱོད་ལམ་ཐམས་ཅད་དུ་གཟུགས་སྒྲ་དྲི་རོ་སོགས་ཐམས་ཅད་ཀྱཻ་རྡོ་རྗེ་ཡིན་སྙམ་དུ་བསམས་ཏེ་ལྷག་པའི་ལྷའི་ཐབས་ལ་མ